1992-YIL 1 SENTYABRDAN NAFAQALAR, STIPENDIYALAR HAMDA BUDJET HISOBIDAGI TAShKILOTLAR XODIMLARINING ISh HAQI MIQDORLARINI OShIRISh TO‘G‘RISIDA

O‘zbekiston Respublikasi mustaqilligining bir yilligi bayram qilinishi munosabati bilan:
 1. Respublika hududida ish haqi va mehnat nafaqasining eng oz miqdori oyiga 1250 so‘m qilib belgilansin.
 1992-yil 1-sentabrdan boshlab fuqarolar ish stajining oz-ko‘pligiga va xizmatlariga qarab mehnat nafaqalarining tabaqalashtirilgan miqdorlari joriy etilib, bunda mazkur Farmonda belgilangan eng oz miqdor asos qilib olinsin.
 2. Ulug‘ Vatan urushining qatnashchilari va nogironlariga eng oz miqdor 1600 so‘m bo‘lishidan kelib chiqib, nafaqalar miqdori belgilansin, bunda Ulug‘ Vatan urushi III guruh nogironlari nafaqalarining miqdori eng oz ish haqi darajasigacha yetkazilsin.
 3. Budjet hisobidagi muassasalar va tashkilotlar xodimlarining ish haqi 25 foiz oshirilsin.
 4. Fuqarolarning soliq olinmaydigan daromadlarining eng past darajasi oyiga 1250 so‘m miqdorida belgilansin.
 Mehnatkashlar barcha toifalarining o‘rtacha ish haqi umuman oshirilishini hisobga olib, oyiga 5250 so‘mgacha bo‘lgan ish haqidan olinadigan daromad solig‘ining eng kam miqdori (12%) belgilansin.
 5. Oliy o‘quv yurtlari talabalarining stipendiyalari, texnikumlar hamda kiyim-bosh va ovqat bilan ta’minlanmaydigan hunar-texnika bilim yurtlari o‘quvchilarining stipendiyalari 1,5 baravar ko‘paytirilsin, bunda imtiyozli ovqatlanish uchun har oylik qo‘shimcha to‘lovlarning avvalgi miqdorlari bekor qilinsin. Talabalarning oshxonalari va bufetlarida tushlik ovqatlar qiymatidan 50 foizli chegirmalar saqlab qolinsin.
 6. Respublika vazirliklari, idoralari, uyushmalari, konsernlari, korxonalari va xo‘jaliklari mehnat unumdorligini va ishlab chiqarish (ishlar va xizmatlar)ning hajmlarini tegishli darajada oshirishni ta’minlagan taqdirda ushbu Farmonda belgilangan eng oz miqdorni hisobga olib, ishlovchilarning maoshini yanada oshirsinlar.
 7. O‘zbekiston Respublikasi Prezidentining 1992-yil 27-iyunda 433-son Farmoni 4, 5, 6-bandlari va 3-bandining imtiyozli ovqatlanish uchun oylik qo‘shimcha haq to‘lash to‘g‘risidagi qismi o‘z kuchini yo‘qotgan deb hisoblansin.
 8. O‘zbekiston Respublikasi Prezidenti huzuridagi Vazirlar Mahkamasi bir hafta muddat ichida ushbu Farmonni ro‘yobga chiqarishga oid tashkiliy chora-tadbirlarni ko‘zda tutuvchi qaror qabul qilsin.
 9. Farmonning bajarilishini nazorat qilish O‘zbekiston Respublikasi Prezidenti huzuridagi Vazirlar Mahkamasining zimmasiga yuklansin.